Hvordan man stjeler en million

Hvordan man stjeler en million (originaltittel How to Steal a Million) er en amerikansk komedie fra 1966, regissert av William Wyler. Manuset ble skrevet av Harry Kurnitz og er basert på George Bradshaws novelle «Venus Rising» fra novellesamlingen Practise to Deceive, utgitt i 1962. Audrey Hepburn, Peter O'Toole, Eli Wallach og Hugh Griffith spiller hovedrollene. Filmen ble spilt inn og foregår i Frankrike, men den er likevel engelskspråklig.

Hepburns kostymer i filmen ble designet av Hubert de Givenchy. Givenchy hadde tidligere gjort det samme i Sabrina (1954), Forelsket i Paris (1957), Kjærlighet om ettermiddagen (1957), Frokost hos Tiffanys (1961), Når Paris bobler (1964) og Charade – Hvem svindler hvem? (1963).

Handling 
Charles Bonnet (Hugh Griffith) er en veldig dyktig kunstforfalsker som opptrer som en kunstsamler. Datteren Nicole (Audrey Hepburn) misliker yrket hans og er redd for at han én dag kan bli tatt på fersken. Da faren plutselig står i fare for å bli avslørt for å ha forfalsket en statue av Benvenuto Cellini, søker Nicole hjelp av kunsttyven Simon Dermott (Peter O'Toole). De begynner å planlegge et tyveri av Cellini-statuen slik at forfalskningen ikke rekker å bli avslørt.

Medvirkende 
 Audrey Hepburn som Nicole Bonnet
 Peter O'Toole som Simon Dermott
 Hugh Griffith som Charles Bonnet
 Eli Wallach som Davis Leland
 Charles Boyer som DeSolnay
 Fernand Gravey som Grammont
 Marcel Dalio som Paravideo
 Jacques Marin som sikkerhetssjef
 Roger Tréville som auksjonarius
 Edward Malin som kontorist
 Moustache som vakt

Referanser

Eksterne lenker 
 

Filmer fra 1966
Romantiske komedier fra USA
Engelskspråklige filmer